KIRJALLINEN KYSYMYS P-3786/00 esittäjä(t): Juan Ojeda Sanz (PPE-DE) komissiolle. Moottoriajoneuvojen ja niiden perävaunujen tyyppihyväksyntää koskevan direktiivin 70/156/ETY mukauttaminen tekniseen kehitykseen.



Virallinen lehti nro 151 E , 22/05/2001 s. 0206 - 0207



KIRJALLINEN KYSYMYS P-3786/00 esittäjä(t): Juan Ojeda Sanz (PPE-DE) komissiolle (29. marraskuuta 2000) Aihe: Moottoriajoneuvojen ja niiden perävaunujen tyyppihyväksyntää koskevan direktiivin 70/156/ETY mukauttaminen tekniseen kehitykseen 27 päivänä marraskuuta 1997 tehdyssä neuvoston päätöksessä 97/836/EY(1) edellytettiin Euroopan yhteisön liittyvän Yhdistyneiden Kansakuntien Euroopan talouskomission sopimukseen, jota kutsutaan tavallisesti vuoden 1958 tarkistetuksi sopimukseksi. Ratkaisevimpia syitä, joiden takia Euroopan yhteisön piti liittyä edellä mainittuun sopimukseen, olivat nimenomaan ajoneuvojen kauppaa koskevien teknisten esteiden poistaminen sekä liikenneturvallisuuden ja ympäristönsuojelun korkean tason takaaminen. Direktiivin 70/156/ETY(2) tehokas mukauttaminen tekniseen kehitykseen on kuitenkin välttämätöntä, jotta tämä erittäin tärkeä tavoite voidaan saavuttaa. Vaikka tätä direktiiviä on täytynyt mukauttaa säännöllisin väliajoin, viimeisimmässä mukautetussa direktiivissä (6 päivänä helmikuuta 1998 annettu direktiivi 98/14/EY(3) IV liite II osa) on ainoastaan 49 niistä 78 määräyksestä, jotka sisältyvät Euroopan yhteisön 27. marraskuuta 1997 hyväksymään vuoden 1958 tarkistettuun sopimukseen. Milloin komissio aikoo esittää uuden ehdotuksen neuvoston direktiivin 70/156/ETY mukauttamiseksi? Aikooko komissio sisällyttää mukautettavaan direktiiviin loput 27. marraskuuta 1997 annetun neuvoston päätöksen 97/836/EY mukaisista tarkistetun sopimuksen määräyksistä, kuten on sovittu? Mitä muita kyseisen tarkistetun sopimuksen määräyksiä komissio aikoo sisällyttää mukautettavaan direktiiviin? (1) EYVL L 346, 17.12.1997, s. 78. (2) EYVL L 42, 23.2.1970, s. 1. (3) EYVL L 91, 25.3.1998, s. 1. Erkki Liikasen komission puolesta antama vastaus (5. tammikuuta 2001) Moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annettu neuvoston direktiivi 70/156/ETY, sellaisena kuin se on muutettuna 6 päivänä helmikuuta 1998 annetulla direktiivillä 98/14/EY, sisältää liitteen IV osassa II ne Yhdistyneiden Kansakuntien Euroopan talouskomission säännöt, jotka yhteisö hyväksyi liittyessään vuoden 1958 tarkistettuun sopimukseen ja jotka koskevat moottoriajoneuvojen tyyppihyväksyntää ja joista on olemassa erillisdirektiivi. Sellaisten talouskomission sääntöjen osalta, jotka yhteisö on hyväksynyt sopimukseen liittymisen jälkeen tai joista on tänä aikana annettu yhteisön direktiivi, komissio ajantasaistaa liitteen IV osan II niitä vastaavasti ehdotuksessaan direktiivin 70/156/ETY uudeksi versioksi vuonna 2001. Lisäksi eräissä neuvoston päätöksen 97/836/EY(1) liitteessä II luetelluissa säännöissä viitataan moottoripyörien ja traktorien tyyppihyväksyntään, jotka eivät kuulu direktiivin 70/156/ETY soveltamisalaan. Moottoripyöriä koskevat säännöt on jo lueteltu asianomaisissa erillisdirektiiveissä, jotka koskevat kaksi- ja kolmipyöräisten ajoneuvojen tyyppihyväksyntää. Traktoreita koskevat säännöt tullaan luettelemaan pyörillä varustettujen maatalous- ja metsätraktoreiden tyyppihyväksyntää koskevan jäsenvaltioiden lainsäädännön lähentämisestä 4 päivänä maaliskuuta 1974 annetun neuvoston direktiivin 74/150/ETY(2) muutosehdotuksessa, jota laaditaan parhaillaan komissiossa. Koska kahdellatoista päätöksen 97/836/EY liitteessä II luetelluista talouskomission säännöistä ei ole vastaavaa voimassaolevaa yhteisön direktiiviä, niitä ei toistaiseksi sisällytetä mihinkään edellä mainituista direktiiveistä. (1) Neuvoston päätös 97/836/EY, tehty 27.11.1997, Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus). (2) EYVL L 84, 28.3.1974.